เตือนประชาชนที่อาศัยอยู่ในพื้นที่เสี่ยงภัยทุกพื้นที่ เฝ้าระวังน้ำป่าไหลหลาก
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยถึงลักษณะอากาศของประเทศไทยว่า ขณะนี้มีหย่อมความกดอากาศต่ำกำลังแรงกำลังเคลื่อนตัวไปตามร่องฝนที่พาดผ่านภาคเหนือตอนล่าง ภาคตะวันออกเฉียงเหนือ  ภาคกลางและภาคตะวันออก ส่งผลทำให้วันนี้ (20 ก.ย.64) - 24 ก.ย.64 ประเทศไทยจะมีฝนเพิ่มขึ้นในหลายพื้นที่และมีฝนตกหนักถึงหนักมากบางแห่ง โดยภาคเหนือ ภาคตะวันออกเฉียงเหนือและภาคกลาง ปริมาณฝนร้อยละ 60-80 ของพื้นที่ มีฝนตกหนักถึงหนักมากบางแห่ง ขณะที่ภาคตะวันออก ปริมาณฝนร้อยละ 70-80 ของพื้นที่ มีฝนตกหนักถึงหนักมากบางแห่งเช่นกัน และภาคใต้ ปริมาณฝนร้อยละ 60-70 ของพื้นที่ ขอให้ประชาชนที่อาศัยอยู่ในพื้นที่เสี่ยงภัยทุกพื้นที่ ควรเฝ้าระวังฝนตกสะสมอาจทำให้เกิดน้ำท่วมฉับพลันน้ำป่าไหลหลาก จากนั้นวันที่ 25 ก.ย.64 เป็นต้นไป จะมีหย่อมความกดอากาศต่ำกำลังแรงจากประเทศฟิลิปปินส์เคลื่อนตัวตามแนวร่องเข้ามาอีกครั้ง ทำให้ประเทศไทยมีฝนตกต่อเนื่องนอกจากนี้ ผู้อำนวยการกองพยากรณ์อากาศ กรมอุตุนิยมวิทยา ยังกล่าวถึงกรณีมีข้อมูลว่าจะมีพายุ 2 ลูกเข้ามาในประเทศไทยในช่วงสัปดาห์นี้ ยืนยันว่า ไม่เป็นความจริงมีเพียงหย่อมความกดอากาศต่ำกำลังแรงเท่านั้น หากประชาชนมีข้อสงสัยเพิ่มเติมสามารถสอบถามได้ที่สายด่วน 1182 ได้ตลอด 24 ชั่วโมง